<classify> KATIKA kuhakikisha kuwa inajitangaza vizuri kimataifa, Zanzibar imejiwekea malengo makubwa ya kutangaza vivutio vyake vya utalii, utamaduni na kutangaza uwekezaji wa kigeni ili kuvutia watalii na kuongeza siku wanazokaa kwenye kisiwa hicho katika utalii wao.Mipango hiyo ilitangazwa hivi karibuni na Rais wa Zanzibar, Dk Ali Mohammed Shein mjini Zanzibar ambapo alisema serikali yake imedhamiria kuboresha mapato katika sekta ya utalii kutokana na kuporomoka kwa bei ya karafuu katika soko la dunia.Alisema kutokana na mafanikio makubwa ya maonesho ya utalii ya hivi karibuni yaliyovutia kampuni zaidi ya 150 za kimataifa, Zanzibar sasa imepanga kuwa mwenyeji wa maonesho makubwa kabisa ya mwaka ya utalii yatakayoileta dunia nzima katika kisiwa hicho.Dk Shein alisema serikali yake itaendelea kutangaza utalii wa Zanzibar ili kuvutia uwekezaji zaidi katika hoteli za kimataifa na utoaji wa huduma katika visiwa hivyo. Hadi sasa idadi ya siku za kukaa visiwani kwa watalii zimeongezeka kutoka siku sita hadi kufikia siku nane katika kipindi cha miaka mitano iliyopita, alisema Dk Shein na kuongeza kuwa uhifadhi wa vivutio kama vile Mji Mkongwe na fukwe za Bahari ya Hindi ndicho kipaumbele kikubwa cha serikali yake.Ikiwa na idadi ya watu wapatao milioni 1.4, Zanzibar inategemea zaidi sekta ya utalii na biashara za kimataifa hasa katika uwekezaji ili kuimarisha na kukuza uchumi wake. Kwa muda mrefu, Zanzibar imekuwa kimbilio la watalii wa hadhi ya juu ambapo imekuwa ikishindana na visiwa vingine maarufu barani Afrika kama vile kisiwa cha Vanila nchini Ushelisheni, Mauritius na kadhalika.Mpaka sasa kuna hoteli kubwa 473 visiwani Zanzibar zenye vyumba takribani 8,721 ikiwa ni pungufu ya vyumba 5,000 ambavyo vinahitajika ili kuendana na uhitaji wa soko la watalii wanaokitembelea kisiwa hicho.  <topic>: kitaifa 